ການຊ້ອມຫຼົບໄພໃນເກົາຫຼີໃຕ້
ຊາວເກົາຫຼີໃຕ້ພາກັນເຂົ້າໄປຢູ່ໃນບ່ອນຫຼົບໄພ ໃນການຊ້ອມຫຼົບໄພຂອງພົນລະເຮືອນ
ເກົາຫລີໃຕ້ທໍາການຊ້ອມຫລົບໄພການໂຈມຕີໃນມື້ນີ້ ສຽງ ຫວໍໄດ້ດັງຂຶ້ນແລະການຈະລາຈອນໄດ້ຢຸດຊະງັກລົງໃນເຂດ ໃຈກາງກຸງໂຊລຂະນະທີ່ເກົາຫຼີໃຕ້ທຳການຝຶກຊ້ອມກ່ຽວກັບ ການປ້ອງກັນໄພທາງພົນລະເຮືອນ ຄັ້ງໃຫຍ່ທີ່ສຸດ ປະຊາ ຊົນໄດ້ພາກັນໃສ່ໜ້າກາກ ກັນແກັສພິດ ແລະເຮືອບິນລົບ ໄດ້ທະຍານຂຶ້ນສູ່ທ້ອງຟ້າ ໃນການຊ້ອມຂຶ້ນບິນ ຮັບມືກັບ ການໂຈມຕີທາງອາກາດ ຂອງເກົາຫຼີເໜືອ ການຝຶກຊ້ອມໃນວັນພຸດມື້ນີ້ ທີ່ພວກເຈົ້າໜ້າທີ່ໄດ້ສັ່ງໃຫ້ ປະຊາຊົນເຂົ້າໄປຢູ່ໃນບ່ອນຫຼົບໄພທາງອາກາດຫຼາຍພັນ ແຫ່ງໃນທົ່ວປະເທດນັ້ນ ໄດ້ມີຂຶ້ນທ່າມກາງທີ່ຄວາມເຄັ່ງ ຕຶງເພີ່ມທະວີຂຶ້ນ ລຸນຫຼັງທີ່ເກົາຫຼີເໜືອໄດ້ໂຈມຕີເກາະແຫ່ງນຶ່ງຂອງເກົາຫຼີໃຕ້ ໃນເດືອນແລ້ວ ແລະການຍິງກຳປັ່ນລົບຂອງເກົາຫຼີໃຕ້ຫຼົ້ມ ໃນເດືອນມີນາຜ່ານມາ ນາຍົກລັດຖະມົນຕີ Kim Hwang-sik ກ່າວໃນຄຳປາໄສທາງວິທະຍຸວ່າ ການຝຶກຊ້ອມທີ່ ວ່ານີ້ ແມ່ນແນໃສ່ ເພື່ອໃຫ້ປະຊາຊົນກະກຽມຕໍ່ສິ່ງທີ່ອາດເກີດຂຶ້ນ ໃນກໍລະນີທີ່ເກົາຫຼີເໜືອ ທຳການໂຈມຕີອີກຄັ້ງນຶ່ງ ລັດຖະບານເກົາຫຼີໃຕ້ໃຫ້ຄຳໝັ້ນສັນຍາວ່າ ຈະທຳການຕອບໂຕ້ ທາງທະຫານຢ່າງໜັກ ຕໍ່ການຮຸກຮານຄັ້ງໃໝ່ໃດໆກໍຕາມຂອງເກົາຫຼີເໜືອ ພວກນັກຂ່າວເວົ້າວ່າ ປະຊາຊົນສ່ວນໃຫຍ່ ໄດ້ປະຕິບັດຕາມຄຳສັ່ງ ກ່ຽວກັບການຝຶກຊ້ອມ ໃນວັນພຸດມື້ນີ້ ທີ່ເລີ້ມຂຶ້ນໃນຕອນບ່າຍ 2 ໂມງ ຕາມເວລາທ້ອງຖິ່ນ ແລະໃຊ້ເວລາປະມານ 15 ຫາ 20 ນາທີ ໃນລະຫວ່າງການຊ້ອມລົບດັ່ງກ່າວນີ້ ກຳປັ່ນ ລົດໄຟ ເຮືອບິນແລະລົດ ຢູ່ຕາມຖະໜົນຫົນທາງໄດ້ຮັບອະນຸຍາດ ໃຫ້ແລ່ນໄດ້ຕາມປົກກະຕິ ໃນລະຫວ່າງທີ່ມີການຝຶກ ຊ້ອມ ແຕ່ລົດໄຟທີ່ມີຄວາມໄວສູງຂອງເກົາຫຼີໃຕ້ ໄດ້ແລ່ນດ້ວຍຄວາມໄວທີ່ຫຼຸດລົງ